Document ID: /roh_data/filtered/fineweb-2-filterrobots_roh.jsonl.gz/41321

Mesiras necessarias per reducir la canera sin las vias da Trin
La Regenza ha approvà in project da sanaziun cunter la canera en la vischnanca da Trin ed ha concedì la permissiun da reducir la sveltezza maximala generala da 60 a 50 kilometers per ura entaifer il vitg da Trin Mulin. L'Uffizi da construcziun bassa ha laschà elavurar il project sin basa da l'Ordinaziun davart la protecziun cunter canera per la via sursilvana, per la via da Trin e per las vias communalas en la vischnanca da Trin. En il rom d'in tal project da protecziun cunter la canera vegni preschentà, cun tge mesiras vi da las vias che las immissiuns da canera pon vegnir reducidas sut las limitas da grevezza.
Il project cumpiglia tut ils territoris da la vischnanca da Trin, nua ch'ins ha constatà ina grevezza da canera considerabla sin fundament dal cataster general da la grevezza da canera. Decisiva per il giudicament è la prognosa da la grevezza da canera per l'onn 2035. Per lung da la Via Principala – ch'è ina via communala – na chaschuna l'augment da la grevezza prognostitgà nagins surpassaments. Per lung da la via sursilvana e da la via da Trin datti percunter gist otg surpassaments. In da quests surpassaments cuntanscha schizunt la valur d'alarm. Sin basa da quests surpassaments prognostitgads da las limitas d'immissiuns exista in basegn da sanaziun tant per la via sursilvana sco er per la Via da Trin.
Il chantun sco proprietari da las vias correspundentas è obligà da realisar la sanaziun cunter la canera. Sin ils trajects da la via sursilvana vegnan remplazzadas per quest intent – durant ils proxims 5 onns – las cuvridas actualas ch'èn circa 15 fin 25 onns veglias. Per lung da la via sursilvana entaifer il vitg da Trin Mulin vegn plinavant signalisà tempo 50.